Əyyub bəy Rəfibəyov

Əyyub bəy Rəfibəyov (Əyyub Sayqın) Məşədi bəy oğlu (1890-1979) — Şəki qəzasının rəisi, ictimai-siyasi xadim, Gəncə üsyanının iştirakçılarından biri və Türkiyə kəşfiyyat orqanlarının zabiti olmuşdur.

 Həyatı 
Əyyub bəy Rəfibəyov 1890-cı ildə Gəncə şəhərinin Bala Bağman məhəlləsində Ələkbər bəy Rəfibəylinin (1839-1919)  qardaşı Məşədi bəy Rəfibəylinin ailəsində dünyaya gəlmişdir.  

 Təhsili 
İlk təhsilini rus dilli liseydə almışdır.

 Fəaliyyəti 

 Çar dövrü 
1909-cu ilin sentyabrında Yelizavetpol (Gəncə) şəhərinin 3-cü hissəsinin pristav köməkçisi işləmiş, bir müddət həmin hissənin pristavı vəzifəsini icra etmişdir. 1917-ci ilin sonlarında Yelizavetpol şəhər polisinin pristavı təyin olunmuşdur.

 AXC dövrü 
Azərbaycan Xalq Cümhuriyyəti qurulduqda Əyyub bəy Rəfibəyov yenə Gəncə şəhər polisinin pristavı təyin edilmişdir.

1920-ci ilin aprelində isə Nuxa (Şəki) qəzasının rəisi idi.

 Gəncə üsyanı 
Aprel işğalından (1920) sonra sovet-bolşevik rejiminə qarşı Gəncə üsyanının (1920) fəal iştirakçılarından olmuşdur.

Azərbaycanda sovet hakimiyyəti qurulan zaman Əyyub bəy Azərbaycan milli ordusunun Qarabağdakı I piyada alayının komandiri olan qardaşı Səməd bəy Rəfibəyli (1891-1980), əmisi oğlu Qafar bəy və digər şəxslərlə birlikdə müstəqilliyi bərpa etmək üçün Gəncə üsyanında yaxından iştirak etmişdir.

Üsyan amansızlıqla yatırıldıqda təqiblərdən qurtularaq 1920-ci ilin iyununda bir qrup silahdaşı ilə bərabər Türkiyəyə keçə bilmişdir.

 Mühacirət dövrü 
Türkiyənin xüsusi xidmət orqanlarında fəaliyyət göstərmiş, 1941-ci ildə Türkiyə kəşfiyyat idarəsinin Qars filialının rəis müavini təyin edilmişdir. Türkiyədə Əyyub Sayqın adını daşımışdır.

Əyyub Sayqın 1979-cu ildə Ankarada vəfat edib.

Həmçinin bax
Gəncə
Rəfibəylilər

 İstinadlar 

Kateqoriya:Gəncədə doğulanlar
Kateqoriya:Ankarada vəfat edənlər
Kateqoriya:Rəfibəylilər
Kateqoriya:Nuxa qəzasının rəisləri
Kateqoriya:Gəncə üsyanının iştirakçıları
Kateqoriya:Azərbaycan Xalq Cümhuriyyətinin polisləri
Kateqoriya:Türkiyə azərbaycanlıları